Rijeka, 28. studenog 2019.g.

**PRIOPĆENJE ZA MEDIJE**

**EUROPSKA KOMISIJA OBJAVILA POZITIVNO ZAVRŠNO IZVJEŠĆE MONITORINGA RIJEKE 2020 – EUROPSKE PRIJESTOLNICE KULTURE**

***Treće, pozitivno, a ujedno i posljednje izvješće monitoringa, Europska komisija objavila je nakon što je riječki tim Europske prijestolnice kulture pred stručnom komisijom predstavio projekt i program za 2020. godinu.***

**Nakon što je Grad Rijeka osvojio 1,5 milijuna eura vrijednu nagradu Melina Mercouri za dosadašnju uspješnu provedbu projekta Europske prijestolnice kulture, danas je na službenim stranicama Europske komisije objavljeno i treće, odnosno, posljednje izvješće monitoringa stručne komisije. U njemu se riječkom projektu daje zaključna pozitivna ocjena, a izvješće se ponajviše bavi pitanjem nasljeđa projekta.**

Podsjetimo, **u listopadu je u irski grad Galway otputovala riječka delegacija predstavnika Grada Rijeke i RIJEKE 2020 kako bi održali sastanak i izlaganje pred stručnom komisijom zaduženom za praćenje provedbe projekta Europske prijestolnice kulture** nakon čega je slijedila odluka komisije o dodijeljivanju nagrade Melina Mercouri. Istu proceduru tada je, zajedno s Rijekom, prošao i irski Galway, također Europska prijestolnica kulture za godinu 2020. Oba grada su, kao što je poznato, dobila ovu značajnu novčanu nagradu za uspješnu provedbu projekta, a stručni panel sada je objavio i završno izvješće monitoringa.

**Tako u ovom trećem izvješću monitoringa komisija pohvaljuje dosadašnji rad RIJEKE 2020, planove za implementaciju programa i strateški pristup pitanjima nasljeđa**. U njemu se također navodi da je **riječki EPK projekt pozitivan primjer kako titula Europske prijestolnice kulture može utjecati na ukupni kulturni razvoj**, a istaknuta je i činjenica da **Rijeka putem EPK stvara novi identitet grada koji počiva na kulturi**. Komisija je pozitivnim ocijenila snažnu potporu Grada Rijeke prema projektu, te čestitala na uspješnom i efektivnom korištenju europskih financijskih sredstava u obnovi kulturne infrastrukture.

**Pristup komunikacijama i marketingu ocijenjen je kao profesionalan i dobro promišljen, te je pohvaljen vizualni identitet i brending projekta.** Daljnja jasnija komunikacija općih poruka EPK projekta, kako prema lokalnoj, tako i prema europskoj javnosti, može postići još veću koherencija programa i specifičnih poruka koje Rijeka želi poslati.

Osim toga, komisija je pohvalila projektni timski rad te sam tim koji se pozitivno nosi s izazovnim situacijama, ali ujedno i istaknula da će ta sposobnost biti izrazito važna za nadolazeću fazu implementacije programa.

**Činjenicu da će sljedeće godine Hrvatska predsjedati Europskom unijom, a Rijeka biti Europska prijestolnica kulture, stručna komisija vidi kao sjajnu priliku za vidljivost Rijeke, EPK projekta i kulture općenito na europskoj razini.** U tom konktekstu, pohvaljena je potpora koju projekt dobiva od Ministarstva vanjskih i europskih poslova, a riječki tim potvrdio je da je suradnja po ovom pitanju već počela nizom najavljenih događaja i konferencija, ali i planiranim susretima koji će se održati prije službenog EPK otvorenja, poput Sastanka Savjeta ministara kulture jugoistočne Europe.

**Izvješće završava zahvalom tvrtki RIJEKA 2020 i uključenim partnerima na predanom radu na projektu Europske prijestolnice kulture te vjerom u uspješnu implementaciju programa**.

*Članovi stručne komisije zaduženi za praćenje provedbe projekta Rijeka 2020 Europske prijestolnice kulture bili su Sylvia Amann, Cristina Farinha i Agnieszka Wlazel imenovane od strane Europskog parlamenta, Paulina Florjanowicz, Dessislava Gavrilova i Pierre Sauvageot, imenovani od strane Vijeća EU, Beatriz Garcia, Jiří Suchánek i Suzana Žilič Fišer koje je imenovala Europska komisija te Alin Adrian Nica, izaslanik Europskog odbora regija.*

*Rijeku su predstavljali gradonačelnik Rijeke Vojko Obersnel, pročelnik Odjela za kulturu Ivan Šarar, a iz RIJEKE 2020: direktorica tvrtke Emina Višnić, umjetnički director Slaven Tolj, direktorica partnerstava i komunikacija Irena Kregar Šegota, direktorica operativnih i financijskih poslova Iva Grego, te savjetnik za upravljanje brendom Dražen Nikolić.*

Lena Stojiljković

Odnosi s medijima, Rijeka 2020

lena.stojiljkovic@rijeka2020.eu

Mob: +385 91 612 63 42